Rozhodnutie Komisie
z 13. februára 1986
o zozname podnikov v Maroku schválených pre dovoz čerstvého mäsa do spoločenstva
(86/65/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o zdravotných a veterinárnych kontrolných otázkach dovozu hovädzieho dobytka, ošípaných a čerstvého mäsa z tretích krajín [1], naposledy zmenená a doplnená smernicou 83/91/EHS [2], a najmä na jej články 4 ods. 1 a 18 ods. 1,
keďže podnikom v tretích krajinách nemôže byť povolené vyvážať čerstvé mäso do spoločenstva ak nespĺňajú všeobecné a zvláštne podmienky stanovené v smernici 72/462/EHS;
keďže na základe prvej inšpekcie nevyhovoval žiaden podnik a rozhodnutie Komisie 84/325/EHS [3] zakázalo členským štátom na úrovni spoločenstva dovoz čerstvého mäsa z podnikov v Maroku, pričom však povoľuje tým členským štátom, ktorých vnútroštátne právne predpisy toto povoľujú, aby po dobu siedmych mesiacov neprerušili obchodné toky s podnikmi navrhnutými marockými úradmi;
keďže ďalšia inšpekcia uskutočnená podľa článku 5 smernice 72/462/EHS a článku 3 ods. 1 rozhodnutia Komisie 83/196/EHS z 8. apríla 1983 o uskutočnení inšpekcií namieste v rámci dovozu hovädzieho dobytka, ošípaných a čerstvého mäsa z nečlenských krajín [4] ukázala, že sa úroveň hygieny v jednom podniku zlepšila a môže byť preto považovaný za uspokojujúci;
keďže za týchto okolností môže byť tento podnik zahrnutý do zoznamu podnikov, ktoré sú oprávnené vývozu do spoločenstva a preto sa rozhodnutie 84/325/EHS zrušuje;
keďže dovoz čerstvého mäsa z podnikov uvedených v prílohe aj naďalej podlieha prijatým ustanoveniam ako aj všeobecným ustanoveniam zmluvy; keďže najmä dovoz z tretích krajín a odosielanie určitého druhu mäsa ako napríklad mäso obsahujúce rezídua niektorých látok, ktoré ešte nie sú obsiahnuté v zosúladených pravidlách spoločenstva, do iných členských štátov, podliehajú naďalej zdravotným predpisom dovážajúceho členského štátu a všeobecným ustanoveniam zmluvy;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Podniku v Maroku uvedenému v prílohe sa povoľuje dovoz čerstvého mäsa do spoločenstva podľa uvedenej prílohy.
2. Dovoz z podniku uvedeného v prílohe naďalej podlieha veterinárnym predpisom spoločenstva.
Článok 2
Členské štáty zakážu dovoz čerstvého mäsa z podnikov neuvedených v prílohe.
Článok 3
Rozhodnutie 84/325/EHS sa zrušuje.
Článok 4
Rozhodnutie sa bude uplatňovať od 16. februára 1986.
Článok 5
Rozhodnutie je adresované členským štátom.
V Bruseli 13. februára 1986